ໂດຍຕອບຄໍາເຊີນຂອງ ທ່ານພົນເອກ ຟານວັນຢາງ, ລັດຖະມົນຕີກະຊວງປ້ອງກັນປະເທດຫວຽດນາມ, ທ່ານ Kishi Nobuo ລັດຖະມົນຕີກະຊວງປ້ອງກັນປະເທດ ຍີ່ປຸ່ນ ໄດ້ເດີນທາງມາຢ້ຽມຢາມຫວຽດນາມ ແຕ່ວັນທີ 10 ຫາວັນທີ 12 ກັນຍາ 2021. ຕອນບ່າຍວັນທີ 11 ກັນຍາ, ທ່ານລັດຖະມົນຕີກະຊວງປ້ອງກັນປະເທດ ຫວຽດນາມ ຟານວັນຢາງ ໄດ້ເປັນປະທານພິທີຕ້ອນຮັບ ແລະ ດຳເນີນການສົນທະນາກັບທ່ານລັດຖະມົນຕີກະຊວງປ້ອງກັນປະເທດຊາດ ຍີ່ປຸ່ນ Kishi Nobuo.
ໃນການສົນທະນາ, ລັດຖະມົນຕີສອງທ່ານ ໄດ້ຕີລາຄາສູງຕໍ່ການພົວພັນດ້ານປ້ອງກັນຊາດໄລຍະຜ່ານມາ; ແລກປ່ຽນກ່ຽວກັບສະພາບການໂລກ, ພາກພື້ນ ເຊິ່ງຕ່າງຝ່າຍຕ່າງມີຄວາມສົນໃຈ. ໃນນັ້ນ ມີຄວາມສຳ ຄັນຂອງຄວາມເສລີໃນການເດີນເຮືອ ແລະການບິນຕໍ່ບັນດາສະພາບການຜັນແປທີ່ສັບສົນທີ່ພວມເກີດຂຶ້ນຢູ່ໃນພາກພື້ນ.
ສອງຝ່າຍໄດ້ຢັ້ງຢືນຄືນຄວາມຈຳເປັນຂອງການເຄົາລົບປະຕິບັດຕາມກົດໝາຍສາກົນ, ລວມມີ ສົນທິສັນຍາສປຊ ກ່ຽວກັບກົດໝາຍວ່າດ້ວຍທະເລ ປີ 1982 (UNCLOS 1982) ແລະ ແລກປ່ຽນກ່ຽວກັບບົດຮຽນ, ປະສົບການໃນວຽກງານປ້ອງກັນ, ຕ້ານໂລກລະບາດໂຄວິດ - 19 ຂອງກອງທັບແຕ່ລະປະເທດ.
ສອງຝ່າຍໄດ້ແລກປ່ຽນກ່ຽວກັບການທິດທາງການຮ່ວມມືດ້ານປ້ອງກັນຊາດ ລະຫວ່າງ ຫວຽດນາມ ແລະ ຍີ່ປຸ່ນ ໃນໄລຍະພັດທະນາໃໝ່; ຊົມເຊີຍການເຊັນສັນຍາວ່າດ້ວຍການມອບໂອນອຸປະກອນ ແລະເຕັກໂນໂລຍີປ້ອງກັນຊາດຈາກສອງປະເທດ...
ສອງຝ່າຍເຫັນດີຕັ້ງໜ້າສົມທົບກັນເພື່ອລົງນາມໃນບົດບັນທຶກຊ່ວຍຈຳວ່າດ້ວຍການຮ່ວມມືໃນຂົງເຂດເສນາຮັກ ແລະ ຄວາມໝັ້ນຄົງທາງເຄືອຂ່າຍອິນເຕີເນັດ; ຊຸກຍູ້ການແລກປ່ຽນຄະນະຜູ້ແທນຂັ້ນສູງ, ສືບຕໍ່ຮັກສາບັນດາກົນໄກຮ່ວມມືສອງຝ່າຍ… ເປັນຕົ້ນຄື: ການໂອ້ລົມສົນທະນາດ້ານນະໂຍບາຍດ້ານການປ້ອງກັນຊາດຮອງລັດຖະມົນຕີ, ການປຶກສາຫາລືກັບນາຍພົນທະຫານເສນາທິການບັນດາເຫຼົ່າຮົບ, ການຮ່ວມມືໃນການບໍາລຸງສ້າງພະນັກງານ, ອຸດສາຫະກໍາປ້ອງກັນຊາດ, ແກ້ໄຂຜົນຮ້າຍຢ້ອນຫຼັງຈາກສົງຄາມ ແລະເຂົ້າຮ່ວມການເຄື່ອນໄຫວຮັກສາສັນຕິພາບ ສປຊ.
ສອງຝ່າຍຈະປະສານສົມທົບກັນຢ່າງແໜ້ນແຟ້ນໃນການຈັດຕັ້ງປະຕິບັດບັນດາໂຄງການໃນກົນໄກການຮ່ວມມືຫຼາຍຝ່າຍ, ພາກພື້ນ, ໂດຍສະເພາະແມ່ນເວທີປາໄສພາກພື້ນອາຊຽນ (ARF), ກອງປະຊຸມລັດຖະມົນຕີປ້ອງກັນປະເທດບັນດາປະເທດອາຊຽນ ເປີດກວ້າງ (ADMM+) ແລະການຮ່ວມມືດ້ານຄວາມໝັ້ນຄົງທາງເຄືອຂ່າຍອິນເຕີເນັດລະຫວ່າງບັນດາອົງການປ້ອງກັນຊາດຍີ່ປຸ່ນ ແລະອາຊຽນ ເຊິ່ງ ທ່ານ ລັດຖະມົນຕີ Kishi Nobuo ໄດ້ກ່າວຄຳປາໄສໃນກອງປະຊຸມລັດຖະມົນຕີປ້ອງກັນປະເທດ ຍີ່ປຸ່ນ-ອາຊຽນ ຄັ້ງທີ 6.
ສອງຝ່າຍຈະຕັ້ງໜ້າຊຸກຍູ້ບັນດາການເຄື່ອນໄຫວຮ່ວມມື, ພິເສດແມ່ນບັນດາລາຍການພົບປະແລກປ່ຽນຄະນະຜູ້ແທນຂັ້ນສູງ ແລະ ການຮ່ວມມືຫຼາຍຝ່າຍ, ແນໃສ່ປະກອບສ່ວນຢ່າງຕັ້ງໜ້າໃຫ້ແກ່ສັນຕິພາບ, ສະຖຽນລະພາບ, ການພັດທະນາຂອງພາກພື້ນ ແລະ ໃນໂລກ.
ໄຊພອນ